दिल्ली में कल से केजरीवाल सरकार बेचेगी 23.90 रुपये किलो प्याज, खरीददारी की लिमिट तय  
केजरीवाल सरकार ने केंद्र सरकार से एक लाख किलोग्राम प्याज खरीदी
सरकार की  योजना फिलहाल पांच दिन के लिए
प्रत्येक व्यक्ति 5 किलोग्राम तक प्याज खरीद सकेगा
दिल्ली सरकार ने आसमान छूती प्याज की कीमत से परेशान राजधानी वासियों को राहत देने के लिए इस सप्ताह के शुरू में ही तैयारी कर ली थी. दिल्ली की आम आदमी पार्टी सरकार ने 23 सितंबर को कहा था कि जल्द ही सरकार लोगों को सस्ती प्याज उपलब्ध कराएगी. दिल्ली के मुख्यमंत्री अरविंद केजरीवाल ने सोमवार को कहा था कि सरकार प्याज खरीद रही है. दस दिन में इस प्याज की बिक्री शुरू होने की उम्मीद है. इस प्याज की कीमत 24 रुपये किलो होगी. सरकार प्याज सभी राशन की दुकानों और मोबाइल वैन के जरिए बेचेगी.

Delhi Chief Minister Arvind Kejriwal: Delhi govt will start selling onion at Rs 23.90/ kg from tomorrow, and one person can get maximum 5 kg onion for their family. pic.twitter.com/uRwnlhqOXf
दिल्ली के मुख्यमंत्री अरविंद केजरीवाल ने कहा था कि प्याज की अचानक बढ़ी कीमतों के मद्देनज़र अब सरकार ने खुद प्याज बेचने का फैसला किया है. एक प्रेस कॉन्फ्रेंस के दौरान प्याज की आसमान छूती कीमतों के बारे में सवाल पूछने पर केजरीवाल ने कहा था 'प्याज की कीमत पर दिल्ली सरकार कदम उठाने जा रही है, जैसे दो-तीन साल पहले हमने किया था. हम कोशिश करेंगे कि 24 रुपये किलो के आसपास हम लोग अपनी सभी राशन की दुकान और मोबाइल वैन के जरिए ज्यादा से ज़्यादा जगह सप्लाई कर सकें.' उन्होंने कहा था कि 'प्याज को ट्रांसपोर्ट करने के लिए टेंडर जारी कर दिए गए हैं, और मुझे लगता है कि 10 दिन के अंदर हम लोग यह सप्लाई शुरू कर सकते हैं.'
हालांकि अरविंद केजरीवाल की उक्त घोषणा के पांच दिन बाद ही दिल्ली में सस्ती प्याज बेचने की व्यवस्था कर ली गई है.